วิธีเก็บเงินภายในปีเดียวสูตร 4-4-2
โดย...พูม ชินโชติกร stock2morrow
16 ส.ค. 2560

โดย...พูม ชินโชติกร stock2morrow
อยากจะออกจากงานกันใช่ไหม เดี๋ยวๆ ใจเย็นๆ ก่อน คุณเคยดูไหมว่าตอนนี้มีเงินเก็บอยู่เท่าไรบ้าง มันเพียงพอแค่ไหน ผมเชื่อว่าร้อยละ 70 ของมนุษย์เงินเดือน มีเงินเก็บเล็กน้อยหรือไม่มีเลย เอาแบบชีวิตแขวนอยู่บนเส้นด้ายแบบสุดๆ ตัวผมเองตอนทำงานประจำก็แบบนี้เลยครับ เงินเก็บไม่ต้องมีมันแล้วแค่ใช้เดือนนึงยังไม่พอเลยจะเอาที่ไหนมาเก็บ 555
บางคนนี่ยิ่งไปกันใหญ่ ไม่มีเงินเก็บแถมมีหนี้อีกต่างหาก หนี้ที่มีอัตราการผ่อนที่แน่นอนมีได้ครับ แต่ถ้าหนี้บัตรเครดิตที่โผล่ออกมาในรอบบิลเดียวนี่สิ
ที่ผ่านมามีคนมาปรึกษาผมหลายคน บางคนนี่แก้ปัญหาผิดจุด เอาเงินในบัตรนี้ไปจ่ายบัตรนู้นมั่วไปหมด มีคนมีหนี้เป็นล้านๆ ก็มาก มีหนี้ล้านนึงไม่เป็นไรครับ แต่ต้องดูว่ามีปัญญาหารายได้มากกว่าที่กู้มาหรือเปล่า
ผมมีเรื่องหนึ่งที่ถูกสอนมาตอนไปอยู่ที่ประเทศนิวซีแลนด์ เรื่องมาจากที่ผมต้องไปช่วยงานลุงท่านหนึ่งที่เมืองไคคัวร่า เมืองที่ดังด้านการว่ายน้ำคู่กับปลาโลมา ระหว่างที่ผมช่วยงานก็ได้พูดคุยกับคุณลุงโทมัส หรือผมจะเรียกว่าลุงทอมอยู่ตลอด ลุงทอมอายุประมาณ 50 มีลักษณะอ้วนๆ หน่อย แต่ยังแข็งแรงว่องไวดี ลุงทอมมีอาชีพทำรีสอร์ทที่นั่น
มีหลายสิ่งหลายอย่างที่ลุงทอมมีนิสัยน่ารักเช่นเดียวกับคนท้องถิ่น เช่น เป็นคนที่มีอัธยาศัยดีมาก มีอารมณ์ขัน ลุงทอมชอบคนเอเชียมากๆ ด้วย และวันที่ผมไปช่วยงานก็เจอป้าทีน่าภรรยาของลุงทอมเอง หลังจากเลิกงานพวกเรามีโอกาสมานั่งกินอาหารพูดคุยกัน ผมถามลุงทอมกับป้าทีน่าว่าทำยังไงถึงมาเป็นเจ้าของรีสอร์ทได้
ลุงกับป้าเล่าว่า เมื่อตอนทั้งคู่อายุ 40 กว่า ตอนนั้นทั้งคู่ยังคงเป็นลูกจ้างต้องทำงานอยู่ ลุงทอมทำงานที่ร้านซ่อมรถ ส่วนป้าทีน่าเป็นแคชเชียร์ที่ซูเปอร์มาร์เก็ต ตอนนั้นอย่าว่าแต่มาเป็นเจ้าของรีสอร์ทเลย วันๆ ใช้จ่ายยังไม่พอเลย ลุงก็เพิ่งซื้อรถใหม่ ป้าก็เงินเดือนน้อยนิด เอาแค่ประทังชีวิตไปวันๆ เท่านั้น วันหนึ่งลูกของลุงกับป้าที่ย้ายไปอยู่เองกับแฟนมาบอกว่ามีคนขายที่ติดฝั่งทะเลเลยแต่ราคาแพงลิบเลย
วันนั้นทั้งลุงกับป้าคิดกันหนักและสุดท้ายตัดสินใจขายรถที่เพิ่งซื้อมาปีเดียวทิ้งพร้อมรวบรวมเงินที่มีทั้งชีวิตซื้อเลย แถมยังต้องกู้ธนาคารบางส่วนอีก ผมก็แปลกใจว่าทำไมบอกไม่พอกินแต่มีเงินเก็บด้วย ลุงกับป้าบอกว่า เวลา 1 ปี ก็เพียงพอต่อการเก็บเงินถ้าใช้ “สูตร 4-4-2”
นี่ชื่อมันช่างเหมือนแผนฟุตบอลเหลือเกิน ถ้าใครเคยเล่นฟุตบอลจะรู้ว่า
4 ตัวแรก คือ ตำแหน่งของกองหลัง 4 คนที่มีแบ็กขวาและซ้าย และมีคู่กลางอีกคู่
4 ตัวที่สอง คือ ตำแหน่งกองกลางที่มีปีกขวาและซ้าย มีคู่กลางอีกคู่
2 ตัวสุดท้าย คือ กองหน้า 2 คน ที่เป็นคนคอยสังหารประตู
แล้วมันเกี่ยวอะไรล่ะกับการเก็บเงินใน 1 ปี? ผมถามลุงทอมทันที ลุงทอมเริ่มอธิบายว่า ไม่ว่าจะได้รายได้มาเท่าไรนั้นไม่สำคัญ มันสำคัญที่ว่าเหลือเงินเก็บเท่าไร จากสูตรนี้ลุงทอมบอกว่า 4 ตัวแรกคือเงินเก็บ 4 ส่วนนั่นเอง
จากนั้นคนเราก็ต้องกินอยู่ใช้จ่าย ลุงทอมเอา 4 ตัวที่ 2 คือใช้จ่ายอีก 4 ส่วน
ถัดมา รวมทั้งผ่อนต่างๆ เช่น ผ่อนบ้าน ผ่อนรถ สุดท้าย 2 ส่วน ลุงทอมบอกว่า
เอาไปลงทุนโดยซื้อกองทุนเอาไว้ หรือเล่นหุ้นไว้ เพื่อให้เงินมันงอกเงย
นี่คือสูตรการออมที่ทำตามได้เลยง่ายๆ ลุงทอมบอกว่าลูกของลุงทอมเงินเดือนน้อยแต่เงินเก็บนี่ไม่น้อยหน้าใครเลยล่ะ นี่คือเรื่องสวนกระแสที่ผมไม่ค่อยได้ยินที่ไหนบ่อย เพราะจาก สถิติคนที่เกษียณมักจะมีปัญหาเรื่องเงินเก็บมาก สุดท้ายต้องเป็นภาระของรัฐบาลที่ต้องมีสวัสดิการรองรับคนสูงอายุ
แล้วลองคิดดูว่าถ้าเกิดที่นั่นเป็นประเทศไทยหายนะเลยนะครับ !!!